Адыгэ пшыхьхэр — Израилым
— Хэкужьым щыпсэу адыгэхэм щахузэфIэкIакIэ, дэ щIытхуэмыщIынур сыт апхуэдэ пшыхьхэр? — илъэс зыбжанэ и пэкIэ апхуэдэу жиIат тенджыз ФIыцIэм и Iуфэм Iус адыгэхэм гъэ къэс къахыхьэж, Кфар-Камэ къалэм щыпсэу Нэпсо Къадри. Апхуэдэу къежьащ шапсыгъ пшыхьхэм хуэдэ Израилым и Кфар-Камэ, Рихьэние адыгэ къуажэхэм щызэхаублэныр.
Зэхыхьэхэр дахэу йокIуэкI.
Шууей щIалэхэм жылэм уащыIуощIэ.
Кфар-Камэ уезыгъэблагъэ пхъэбгъур къуажэ дыхьэпIэм щытщ.
Этнографие музейр.
Зэрыхуейм хуэдэуи занщIэу яхуэщIакъым, хэкужьым зэрыщекIуэкI дыдэм ещхьуи утыку къипхьэ хъунутэкъым. Къэлъытэн хуейт адыгэхэр зыхэс лъэпкъхэм я гупсысэкIэри я динри. Абы къыхэкIыу нэхъ зытрагъэщIар цIыху куэд къызэрырашэлIэныркъым, атIэ тхыдэ-щэнхабзэ Iуэхурщ. Адыгэу миниплIым щIигъу щыпсэу Кфар-Камэрэ Рихьэниерэ иджы зыплъыхьакIуэхэм я кIуапIэщ, ар IуэхуфIым и щIэдзапIэ къудейщ.
Илъэсибл и пэкIэ Кфар-Камэ ЩэнхабзэмкIэ центр къыщызэIуахащ, ар Щхьэлахъуэхэ я унэ къуажэм щыцIэрыIуэм щолажьэ. Илъэсищэм щIигъу зи ныбжь ухуэныгъэр къагъэщIэрэщIэжащ. Абы хэтщ адыгэ мухьэжырхэм илъэс куэдкIэ зэхуахьэса хьэпшып гъэщIэгъуэнхэр зыщIэлъ этнографие музейри. КъБР-м и Iэтащхьэ Къанокъуэ Арсен илъэс зыбжанэ и пэкIэ езым и мылъкум къыхэкIыу хэлъхьэныгъэ хуищIауэ щытащ Центрыр къызэгъэпэщыным.
ЩIыпIэ дахэхэмрэ кавказ щэнхабзэмрэ дахьэх зыплъыхьакIуэхэм Кфар-Камэм щаIутIыжщ. Абыхэм яфIэгъэщIэгъуэну къыщакIухь тхыдэм и пычыгъуэ ин къэзыгъэлъагъуэ, 19 лIэщIыгъуэм и 70 гъэхэм япэ адыгэ мухьэжырхэр щетIысэхауэ щыта уэрамхэм. МыпIащIэу, цIыхухэм еуэршэрылIэурэ (бзэ и лъэныкъуэкIэ гугъуехь лъэпкъ щыIэкъым, къуажэхэм щыпсэу ди лъэпкъэгъухэм ивритри хьэрыпыбзэри фIы дыдэу ящIэ) хьэблэ къабзэлъабзэ цIыкIухэм зыщаплъыхь. Апхуэдэ гукъыдэж зыщIхэм шууэ, е шыгум ису, адыгэ уэрэдыжьхэм щIэдэIуу къакIухьынуи Iэмал яIэщ.
Щэнхабзэ центрым и гъунэгъу бэзэр цIыкIум хьэщIэхэм къыщащэху адыгэ лъэпкъым и дамыгъэхэр зытет хьэпшып зэмылIэужьыгъуэхэр. Апхуэдэуи лэкъум, адыгей кхъуей, IэфIыкIэ зэхуэмыдэхэр зыIуагъэхуэфынущ, къэуат зыщIэлъ шхын хуейхэм папщIэ кафе, ресторан цIыкIухэри гъунэгъуу щытщ.
Турист зекIуэхэм яфIэгъэщIэгъуэнхэм ящыщщ щIыпIэм и «Ди псэ» къэфакIуэ гупым и тхьэмадэмрэ артистхэмрэ ирагъэкIуэкI шоу-программэр. Пшыхьым и утыкум хьэщIэхэри къохьэ, лезгинкэ къэфэкIэм и щэхухэм егугъуу зыщагъэгъуазэ.
Сочэ щекIуэкI адыгэ пшыхьхэм иджыри зыкIэ къыщхьэщокI Израилым щызэхашэхэр — сыт ищIыси шагъыр щызекIуэркъым. Ухуеипэми, Кфар-Ками Рихьэнии щыбгъуэтынукъым пивэ къудей щащэ зы тыкуэн. Ар зыкIи зэран хуэхъуркъым хэгъэрейхэми хьэщIэхэми я гукъыдэжым. ЕтIуанэуи ещанэуи къытрагъазэ адыгэхэм я зэхэтыкIэ дахэр зылъэгъуахэм. Я благъэхэм, ныбжьэгъухэм, цIыхугъэхэм хуаIуэтэжурэ гупышхуэхэу къызэрохь, зэрынэрылъагъущи, апхуэдэ рекламэр нэхъыфIщ.
НЫБЭ Анзор.
Сочэ — Кфар-Камэ — Сочэ.
